5×5 kuubikute lahendamine 2009. aasta võistlusel
Mitme kuubiku kinnisilmi lahendamise võitjad 2013. aasta võistlusel
**Eesti meistrivõistlused Rubiku kuubiku lahendamises** ehk **Estonian Open** on lahtised meistrivõistlused Rubiku kuubiku lahendamises. Esimest korda toimus see võistlus 7. novembril 2009.

Tegemist on vanima ametliku kiirkuubimise võistlusega Baltikumis (esimene võistlus Lätis peeti 2012. aastal ja Leedus 2013. aastal) ning läbi aja on just seal püstitatud suur osa Eesti rekorditest ning mitmeid Läti, Leedu, Soome ja Venemaa rekordeid.

Võistlusel on jõutud maailma esisaja hulka kuuluvate tulemusteni Rubiku kuubiku ühe käega lahendamises, vähimate käikudega lahendamises ja jalgadega lahendamises, 2×2 kuubiku ja 7×7 kuubiku lahendamises ning 4×4 kuubiku kinnisilmi lahendamises.

Ajalugu
-------

### 2009

Anssi Vanhala 2009. aastal püstitamas uut maailmarekordit (36,72) Rubiku kuubiku jalgadega lahendamises
Harju maakonnas Kose alevikus peeti novembris kaheksa alaga ühepäevane võistlus. Osales 15 võistlejat, kellest 12 olid Eestist ja 3 Soomest. Soomest oli ka ürituse peakohtunik Petri Vanhala, kes on ühtlasi ametlik WCA delegaat. Noorim võistleja oli 12-aastane ja vanim oli sündinud 1962. aastal.

Püstitati 2 maailmarekordit, 13 Eesti rekordit ja 1 Soome rekord. Edukaimad võistlejad olid Anssi Vanhala ja Teemu Tiinanen Soomest ning Uku Kruusamägi Eestist.

### 2010

18.–19. septembril toimus võistlus teist korda ja taas Kose Gümnaasiumi ruumides. Seekord võisteldi 14 võistlusalal aasta varasema 8 ala asemel.

Võistluse põhiala võit jäi uue Eesti rekordiga 13,54 sekundit Eestisse ning ühtlasi püstitas Anti Ingel ka üksiktulemuse rekordi ajaga 12,25 sekundit.

Kaks tähelepanuväärsemat tulemust sündis veel vähimate käikudega lahendamises ning 4 × 4 kuubiku silmad kinni lahendamises. Teemu Tiinanen võitis esimesel alal esikoha 25 käiguga, mis oli sel ajal maailma 4. tulemus. Reiko Teepere püstitas silmad kinni lahendamises uue Eesti rekordi 46 minuti 12 sekundiga ning kuulus siis 66 inimese sekka maailmas, kellel oli sellel alal kirjas ametlik tulemus.

Kokku püstitati 21 Eesti rekordit (Anti Ingel, Uku Kruusamägi, Andreas Pung ja Reiko Teepere), 6 Venemaa rekordit (Mihhail Mõškin), 2 Rootsi rekordit (Mats Kollbrink) ja 1 Soome rekord (Teemu Tiinanen). Medaliarvestuses olid edukaimad Teemu Tiinanen Soomest, Mihhail Mõškin Venemaalt ja Uku Kruusamägi Eestist.

### 2011

Megaminkside lahendamine 2011. aasta võistlusel
2011. aastal korraldati võistlus Tallinnas. 8.–9. oktoobril peetud 13 alaga Estonian Open 2011 toimus Portuse hotellis. Osavõtjaid oli kokku 24 (9 Eestist, 4 Soomest, Rootsist ja Lätist, 1 Leedust, Venemaalt ja Hispaaniast), mis on ka senine osavõturekord.

Püstitati 13 Läti, 10 Eesti ja 8 Leedu rekordit ning 1 Soome rekord. Esikolmikukohtadele jõudsid enim Anssi Vanhala (Soomest), Mihhail Mõškin (Venemaalt), Niko Ronkainen (Soomest) ja Uku Kruusamägi (Eestist).

### 2012

Võistlus toimus 27.–28. oktoobril Tallinnas Portuse hotellis. Kavas oli 14 ala, mille seas 13 ametlikku ja 1 mitteametlik (esimest korda Eestis võisteldi meeskondlikus kinnisilmi lahendamises). 22 võistleja seast olid 8 Eestist, 6 Lätist, 5 Soomest ning 1 Leedust, Venemaalt ja Suurbritanniast.

Uute tipptulemustena püstitas näiteks Anssi Vanhala uued Soome rekordid Rubiku kuubiku lahendamises (7,69 parim; 10,78 keskmine) ja Rubiku kuubiku ühe käega lahendamises (12,19 parim; 16,61 keskmine). Anti Ingel uuendas Eesti rekordit Rubiku kuubiku lahendamises 11,24 sekundile (keskmine aeg) ja vähimate käikudega lahendamises 33 käigu peale. Niko Paavilainen parandas suurelt Soome rekordeid suuremate kuubikute lahendamisel ning Andreas Pung võitis alad uute Eesti rekorditega püraminksis ja Master Magicus.

Kokku sündis 14 uut Eesti rekordit, 12 Läti rekordit, 9 Soome rekordit ja 3 Leedu rekordit. Tähelepanuväärne on Soome rekordite suur arv, kuna Soome rekordid on maailma arvestuses väga kõrgetel kohtadel.

Medaliarvestuses olid kõige edukamad Anssi Vanhala ja Niko Paavilainen Soomest ning Andreas Pung ja Uku Kruusamägi Eestist. Kokku jõudsid medalini aga tervelt 12 võistlejat. Kõrgest tasemest andis tunnistust see, et polnud üksikuid domineerijaid, kes oleksid paljudel aladel esikolmikusse jõudnud.

### 2013

Estonian Open 2013 võistlejad
Mitmekordne Läti rekordi omanik Vladislavs Baranovs 2013. aasta võistlusel püraminksi lahendamas
Võistlus toimus 12.–13. oktoobril ja seal osales 26 võistlejat. Kavas oli 12 võistlusala.

Kahe uue Eesti rekordi kõrval püstitati 10 Läti, 7 Leedu ja 7 Soome rekordit. Näiteks sai Niko Paavilainen 7x7 kuubiku lahendamisel keskmise ajana kirja 3:20,27, mis on nii uus Soome rekord kui ka paremuselt 7. tulemus maailmas, ning Andreas Pung püstitas Rubiku kuubiku lahendamises uue Eesti rekordi – 9,13 sekundit.

Aastate lõikes on järjepanu paranenud ka võistlusel püstitatud tulemused. Seda iseloomustavad hästi ajad, mis on vajalikud esikolmikusse jõudmiseks. Näiteks võistluse põhialaks oleva Rubiku kuubiku lahendamise juures on kolmanda koha andnud järgmised keskmised tulemused: 20,93 (2009), 19,26 (2010), 15,02 (2011), 14,85 (2012) ja 12,55 (2013). Seejuures ei taganud uueks Leedu rekordiks olnud Mantas Sidabrase poolfinaali tulemus 14,66 sekundit 2013. aasta võistlusel isegi edasipääsu 8 finalisti hulka, kuigi aasta varem oleks sellest piisanud 3. koha võitmiseks.

### 2014

Eesti meistrivõistlused toimusid SA Innove ruumides 13. detsembril. Kuna samal ajal toimusid võistlused Lätis ja Soomes, siis jäi rahvusvaheline osavõtt kesiseks. Kokku oli osavõtjaid 10. Edukaimad võistlejad olid Anti Ingel, Andreas Pung ja Uku Kruusamägi. Seejuures kaitses Anti Ingel edukalt oma meistritiitlit ja Andreas Pung püstitas ühe uue Eesti rekordi 2x2 kuubiku lahendamises.

### 2015

Võistlus toimus 5.–6. septembril Tallinna Tehnikakõrgkooli ruumides. Kohal oli 12 võistlejat Eestist, 3 Soomest ja 1 Lätist. Võistlusalasid oli kokku 12.

Vladislavs Baranovs püstitas viis uut Läti rekordit, Kim Jokinen kolm Soome rekordit ning Mihkel Ilves ja Uku Kruusamägi kumbki ühe Eesti rekordi.

### 2016

2016. aasta võistlus peeti taas Tallinna Tehnikakõrgkoolis ja see leidis aset 10. septembril. Võistlusalasid oli 9 ja võistlejaid 12. Püstitati kolm uut Eesti rekordit.

### 2017

9. septembril Tallinna Tehnikakõrgkoolis peetud võistlusel osales 33 võistlejat kuuest riigist. Võistlusalasid oli 8.

Võistluse põhiala, 3x3 kuubiku lahendamise, esikolmikusse tulid Michał Bogdan Poolast ning Alfred Saidlo ja Erik Kippus Eestist keskmiste aegadega vastavalt 12,57, 13,51 ja 13,84 sekundit.

Eesti rekordeid uuendasid Kert Jalukse (2x2 kuubik), Erik Kippus (4x4 kuubik) ja Uku Kruusamägi (mitme kuubiku kinnisilmi lahendamine).

### 2018

Võistlusel Estonian Open 2018 osalejad
WCA üks asutaja Ron van Bruchem 2018. aasta Estonian Openil
Tallinna Tehnikakõrgkoolis 8.–9. septembril toimunud võistlusel osales 55 võistlejat kuuest riigist. Ametlikke võistlusalasid oli 11.

Kõige edukamaks võistlejaks oli sel korral Linus Laurén Soomest, kes võttis endaga kaasa 7 kulda. Eestist oli parimaks Andrei Solntsev, kes püstitas kolm uut Eesti rekordit ja võitis mõlemad kinnisilmi lahendamise alad. Üks kuld läks ka Venemaale (Dmitry Kryuzban) ja üks Lätti (Kristiāns Pietkuns).

Erik Kippus ja Remo Pihel tulid mõlemad kolmel alal Eesti meistriteks. Seejuures püstitas Erik Kippus nii 3x3, 4x4 kui ka 5x5 kuubiku lahendamise uued Eesti rekordid, mis olid vastavalt 8,28 sekundit (üksikaeg) ja 11,14 (keskmine aeg), 40,39 sekundit ja 45,23 sekundit ning 1:23,03 ja 1:42,63. Remo Pihel uuendas aga Eesti rekordeid Skewb ja Square-1 lahendamisel.

Võistluse põhiala, 3x3 kuubiku lahendamise, esikolmikusse tulid Linus Laurén, Mikus Lembergs ja Dmitry Kryuzban keskmiste aegadega vastavalt 7,89, 9,84 (uus Läti rekord) ja 10,88 sekundit.

Linus Lauréni 2x2 kuubiku keskmine aeg 1,66 sekundit oli uus Soome rekord ja kuulus ühtlasi maailmas seni WCA võistlustel saadud 100 kiirema lahenduse sekka.

### 2019

Tallinna Tehnikakõrgkoolis 21.–22. septembril toimunud võistlusel osales 53 võistlejat kaheksast riigist. Ametlikke võistlusalasid oli 11.

Võistluse põhiala esikolmikusse tulid Linus Laurén (FIN), Alexandre Carlier (FRA) ja Mikus Lembergs (LAT) keskmiste aegadega vastavalt 7,94, 8,12 ja 9,67 sekundit. Enim alavõite korjasid Linus Laurén Soomest (3), Andrei Solntsev Eestist (2), Aleksandr Beznogov Venemaalt (2) ja Dmitry Kryuzban Venemaalt (2).

Erik Kippus püstitas uued Eesti rekordid 4x4 kuubiku lahendamise (40,13 s, keskmine) ja Rubiku kuubiku ühe käega lahendamises (17.15 s, keskmine). Mikus Lembergs tegi uued Läti rekordid kinnisilmi lahendamises (1:18,84, üksiktulemus), Rubiku kuubiku ühe käega lahendamises (16,05 s, keskmine) ja square-1 lahendamises (15,94 s, keskmine). Remo Pihel püstitas uue Eesti rekordi püraminksi lahendamises (3,92 s, keskmine) ja Jan Erik Soosaar megaminksi lahendamises (1:06,78, keskmine).

Estonian Open 2020
### 2020

Tallinna Tehnikakõrgkoolis 22.–23. augustil toimunud võistlusel osales 48 võistlejat neljast riigist. Ametlikke võistlusalasid oli 12. Tulenevalt koroonapandeemiast oli see sel aastal ainuke kiirkuubimise võistlus Baltikumis.

Võistluse põhiala esikolmikusse tulid Linus Laurén (FIN), Mikus Lembergs (LAT) ja Kaur Tuule (EST) keskmiste aegadega vastavalt 8,13, 9,48 ja 9,72 sekundit. Enim alavõite korjasid Linus Laurén Soomest (9) ja Andrei Solntsev Eestist (2). Lisaks jagasid Remo Pihel (EST), Kristiāns Pietkuns (LAT) ja Kaur Tuule (EST) esikohta Rubiku kuubiku vähimate käikudega lahendamises.

### 2021

8. augustile planeeritud Estonian Open 2021 tühistati, kuna Eestis ei olnud koroonaviiruse vastu vaktsineerimine jõudnud WCA nõutud tasemeni. Nii toimus võistlus viimaks 30. oktoobril. Taas oli toimumiskohaks Tallinna Tehnikakõrgkool. Alasid oli seitse ja osavõtjaid 34.

Võistluse põhiala esikolmikusse tulid Kaur Tuule (EST), Adam Chodyniecki (POL) ja Remo Pihel (EST) keskmiste aegadega vastavalt 7,88, 8,43 ja 9,35 sekundit. Seejuures oli 7,88 sekundit ka uus keskmise aja Eesti rekord. Ühtlasi püstitas Kaur Tuule uue üksikaja rekordi, 6,96 sekundit. Kokku võttis Kaur Tuule esikoha kolmel alal ja jäi ühel alal teiseks olles nõnda ka võistluse edukaim osaleja.

### 2022

Tallinna Tehnikakõrgkoolis 27.–28. augustil toimunud võistlusel osales 79 võistlejat üheksast riigist. Ametlikke võistlusalasid oli 12. Toimumise ajal oli see uus osavõtjate arvu rekord Baltikumi kiirkuubimisvõistluste seas.

Võistluse põhiala esikolmikusse tulid Kaur Tuule (EST), Rostyslav Litvinov (UKR) ja Roberts Dreijers (LAT) keskmiste aegadega vastavalt 8,10, 9,08 ja 9,45 sekundit. Seejuures püstitas Tuule esimeses vooru ka uued Eesti rekordid, mis olid vastavalt 5,57 sekundit (üksiktulemus) ja 7,00 sekundit (keskmine). Enim alade võite (neli) võttis Urho Kinnunen Soomest.

### 2023

2023. aasta võistlus peeti Tallinna Tehnikakõrgkoolis 23.–24. septembril. Ametlikke võistlusalasid oli 12.

Muud võistlused Eestis
----------------------

Eestis on võistlusi peetud ka Tartus, Narvas, Pärnus, Randveres, Valgas, Viimsis, Viljandis ja Võrus. Suurim konkureeriv võistlus on aga kevaditi toimuv Tallinn Open, mida peeti esimest korda 2011. aastal. Sarnaselt Estonian Openiga toimub Tallinn Open alates 2015. aastast Tallinna Tehnikakõrgkoolis.

Teiseks pikema ajalooga kiirkuubimise võistluseks Eestis on Tartu Open, mis toimus esimest korda 10. detsembril 2011 Tartu Linnaraamatukogus. See keskendus algusaastatel rohkem kinnisilmi aladele.

6.–7. juulil 2013 korraldatud Valga-Valka Open oli pikka aega ainuke kahe riigi territooriumil peetud WCA võistlus.

Mitteametlikest võistlustest korraldati alates 2012. aastast koolidevahelisi meistrivõistlusi.

Viited
------

1. ↑  "WCA andmebaas". Originaali arhiivikoopia seisuga 4. juuli 2007. Vaadatud 21. septembril 2010.
2. ↑  "Eesti meistrivõistlused Rubiku kuubiku lahendamises ehk Estonian Open 2009" Kose Teataja, detsember 2009, lk 12
3. ↑  Estonian Open 2009 World Cube Association
4. 1 2  Estonian Open 2010 World Cube Association
5. ↑  "Lahendagem Rubiku kuubikut" teadus.ee, 8. juuli 2010
6. ↑  "WCA: vähimate käikudega lahendamine". Originaali arhiivikoopia seisuga 21. august 2009. Vaadatud 21. septembril 2010.
7. ↑  WCA: Silmad kinni lahendamise tulemused (vaadatud 21. september 2010)
8. ↑  "Estonian Open 2011". Originaali arhiivikoopia seisuga 8. jaanuar 2015. Vaadatud 30. detsembril 2011.
9. 1 2 3 4  "Estonian Open 2012". Originaali arhiivikoopia seisuga 13. märts 2016. Vaadatud 6. novembril 2012.
10. ↑  Estonian Open 2013 WCA
11. 1 2  Eesti meistrikate tulemused estonianopen.eu
12. ↑  Estonian Open 2014 WCA
13. 1 2  Estonian Open 2015 WCA
14. ↑  Estonian Open 2016 WCA
15. 1 2 3  Estonian Open 2017 tulemused WCA
16. 1 2 3 4  Estonian Open 2018 tulemused WCA
17. 1 2 3 4 5  Estonian Open 2019 WCA
18. 1 2  Estonian Open 2020 World Cube Association
19. ↑  Cancelled Estonian Open 2021 World Cube Association
20. 1 2 3 4 5 6 7  Estonian Open 2021 World Cube Association
21. 1 2 3 4  Estonian Open 2022 World Cube Association
22. ↑  Estonian Open 2023 World Cube Association
23. ↑  "Tallinn Open". Originaali arhiivikoopia seisuga 24. detsember 2011. Vaadatud 23. juunil 2011.
24. ↑  "Tartu Open". Originaali arhiivikoopia seisuga 8. jaanuar 2015. Vaadatud 12. juulil 2013.
25. ↑  Elina Randoja: "Keskeas Rubiku kuubik vallutab uut põlvkonda" Tartu Postimees, 12. detsember 2011
26. ↑  "Rubiku kuubiku võistlusel näidati kõrget taset" Valgamaalane, juuli 2013
27. ↑  "Koolide võistlused". Originaali arhiivikoopia seisuga 15. september 2014. Vaadatud 12. juulil 2013.

Kirjandus
---------

* "Eesti meistrivõistlused Rubiku kuubiku lahendamises ehk Estonian Open 2009" Kose Teataja, detsember 2009, lk 12
* "Eesti meistrivõistlused Rubiku kuubiku lahendamises" Kose Teataja, oktoober 2010, lk 15

Välislingid
-----------

|  |  |
| --- | --- |
|  | Pildid, videod ja helifailid Commonsis: **Eesti meistrivõistlused Rubiku kuubiku lahendamises** |

* Võistluse koduleht
* Ringvaade 14. september 2010
* "FOTOD: Vaata Eesti paremaid Rubiku kuubiku lahendajaid võistlustules!" publik.delfi.ee, 28. oktoober 2012

| * v
* r
Rubiku kuubik ja kiirkuubimine |
| --- |
| Leiutajad | 
Ernő Rubik • Larry D. Nichols • Uwe Mèffert • Panagiotis Verdes |
| Rubiku kuubikud | 
2×2×2 • 3×3×3 • 4×4×4 • 5×5×5 • 6×6×6 • 7×7×7 |
| Variatsioone | 
kuubikukujulised: Square-1 • Skewbmittekuubikujulised: Püraminks • Megaminks |
| Derivaate | 
Rubik's Magic • Rubiku madu • Rubik's Clock |
| Tunnustatud lahendajad | 
**Eestis:** Anti Ingel • Erik Kippus • Uku Kruusamägi • Remo Pihel • Andreas Pung • Alfred Saidlo • Kaur Tuule**Välismaal:** Erik Akkersdijk • Ron van Bruchem • Jessica Fridrich • Chris Hardwick • Tyson Mao • Frank Morris • Lars Petrus • Feliks Zemdegs |
| Lahendamismeetodid | 
Kiht-kihi haaval lahendamine • CFOP meetod • Petruse meetod |
| Organisatsioonid | 
Maailma Kuubikuassotsiatsioon • MTÜ Eesti Kuubik |
| Võistlused | 
Maailmameistrivõistlused Rubiku kuubiku lahendamises • Eesti meistrivõistlused Rubiku kuubiku lahendamises |